Amar Prakash av Sirmur

Amar Prakash (født 26. januar 1887, død 13. august 1933 i Wien) var raja og maharaja av fyrstestaten Sirmur i Punjab fra 1911 til 1933.Mark Brentnall: The Princely and Noble Families of the Former Indian Empire. Volume One: Himachal Pradesh, New Delhi: Indus Publishing, 2004, s. 48–49. Han var rajput og hindu. 

Amar Prakash ivaretok styret av Sirmur i tiden da hans far var syk. I 1910 giftet han seg med datteren av en tidligere statsminister i Nepal.Somerset Playne: Indian States. A Biographical, Historical, and Administrative Survey, opprinnelig utgitt i London 1922, nytt opptrykk New Delhi: Asian Educational Services, 2006, s. 638.

Etter at han selv ble innsatt som raja 26. oktober 1911 bidro han til utvikling av staten, blant annet gjennom å innføre gratis grunnskole. Han var også opptatt av å sikre vannforyningen til hovedstaden Nahan.

Amar Prakash støttet britene økonomisk og militært i første verdenskrig, da Sirmur Sappers and Miners ble sendt til Mesopotamia. Han ble i 1915 utnevnt til kommandørridder av Indias stjerneorden og ble i 1921 utnevnt til kommandørridder av Den indiske imperieordenen. Han ble også utnevnt til oberstløytnant i Den britiske hær. I 1918 fikk han herskertittelen oppgradert fra raja til maharaja og dette ble gjort arvelig. Videre fikk han, som en personlig hedersbevisning, økt salutten fra elleve til tretten skudd.Brentnall, s. 48.

Amar Prakash etterfulgte i 1911 sin far Surendra Bikram Prakash på gaddien og ble selv etterfulgt av sin eldste sønn Rajendra Prakash.

 Referanser 

Kategori:Sirmurs herskere